Thapelo makgona tsotlhe
Maloko a kereke ya Apostolic Jerusalem Church of God a gakolotswe go dira ka natla mo ditirong tsa temo. Kgakololo e e dule ka modulasetilo wa khansele-potlana ya Okavango, Rre Anderson Kambimba fa a ne a bula semmuso malatsi a paseka a kereke eo ka Labotlhano. Rre Kambimba o boleletse maloko gore go botlhokwa go itse se Modimo a se ba tsiseditseng mo lefatsheng, gore ba tshele ka boitumelo ka nako tsotlhe. O supile fa poloko e le botlhokwa mme a ba kgothatsa go tila boitseme. O ba kgothaditse go fetoga, ka e le bone batsamaisi ba lefatshe le ba le filweng ke Modimo. O ba kopile gore ba ikgaphe mo go tlhabiseng Modimo ditlhong, a ba kgothatsa go nna le maitshwaro a a supang gore ke badumedi. O ba gakolotse fa bogosi jwa Modimo bo sa palelwe ke sepe, mme a ba kgothatsa gore tsotlhe tse ba di tlhokang go botlhokwa go mo rerisa ka thapelo. O file sekai sa gore fa ba batla temo, ba ka rapela mme Modimo a ba nesetsa pula. O ba kaetse fa ba dirilwe mo setshwanong sa Modimo, ka jalo ba tshwanetse go gakologelwa seo ka nako yotlhe. E rile a ntsha la gagwe, moeteledipele wa Kereke e, Archbishop Mokoya Mokolobetsi a supa fa kereke ya Apostolic Jerusalem e sale e nna teng mo Botswana ka 1981. O tlhalositse gore le fa kereke e ne e kile ya nna le dikgogakgogano tsa go lwela maemo dingwaga tse di fetileng, ba ntse ba tsosolosa mowa wa lorato le go dira mmogo go simolola ka 2006. O tlhalositse fa seemo se ritibetse, ka jalo ba leka go ngoka banana go tsamaisa kereke ka e le bone ba nang le tebelopele. O tlhalositse fa kereke e gola, a supa fa maloko go tswa ntlheng tsotlhe tsa Botswana, ba phuthegile go tla go galaletsa Modimo. O kaile fa moono wa monongwaga e le go aga kereke sentle le go tsaya dikgakololo mo bodireding le setshaba ka kakaretso. Archbishop Mokolobetsi o galaleditse bodirelapuso jwa Botswana go ema dikereke nokeng, a supa fa se se supa fa tshaba ya Botswana e na le tumelo le poifo ya Modimo ka go akaretsa dikereke le go di fa tlotla e e tshwanetseng. O kaile fa a na le tshepo e ntsi gore dingwaga tse di tlang kereke e e tlaa bo e godile, ka ba baakantse seemo. Maloko a kereke ka bontsi a ne a setse bo gorogile go tswa kwa dikgaolong tsa Bokone Botlhaba, Boteti, Gaborone le mafelo a mangwe mo lefatsheng go tla go ipelela Paseka. BOPA